CELEX: 32018D1996
Language: fi
Date: 2018-12-14 00:00:00
Title: Komission päätös (EU) 2018/1996, annettu 14 päivänä joulukuuta 2018, rekisteröidyille annettavia tietoja ja heidän oikeuksiensa rajoittamista henkilötietojen käsittelyn osalta kaupan suojaamisen ja kauppapolitiikan alalla toteuttavien tutkimusten yhteydessä koskevista sisäisistä säännöistä

17.12.2018   
               
               
                  FI
               
               
                  Euroopan unionin virallinen lehti
               
               
                  L 320/40
               
            
         KOMISSION PÄÄTÖS (EU) 2018/1996,
         annettu 14 päivänä joulukuuta 2018,
         rekisteröidyille annettavia tietoja ja heidän oikeuksiensa rajoittamista henkilötietojen käsittelyn osalta kaupan suojaamisen ja kauppapolitiikan alalla toteuttavien tutkimusten yhteydessä koskevista sisäisistä säännöistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan 1 kohdan,
         sekä katsoo seuraavaa:
         
                     (1)
                  
                  
                     Komissio toteuttaa unionin kauppapolitiikkaa sille Euroopan parlamentin ja neuvoston asetuksissa (EU) 2015/478 (1), (EU) 2015/755 (2), (EU) 2016/1036 (3) ja (EU) 2016/1037 (4) annetun toimeksiannon puitteissa.
                  
               
                     (2)
                  
                  
                     Kaupan suojatoimiin liittyvien tutkimusten aikana käsitellään väistämättä Euroopan parlamentin ja neuvoston asetuksen (EU) 2018/1725 (5) 3 artiklan 1 kohdassa tarkoitettuja henkilötietoja. Komissio kerää tutkimusten kannalta olennaisia tietoja, myös henkilötietoja. Jos luottamuksellisten tietojen suojaamista koskevasta vaatimuksesta ei muuta johdu, kaikki tiedot, jotka mikä tahansa tutkimuksen kohteena oleva osapuoli on toimittanut, olisi välittömästi saatettava muiden tutkimukseen osallistuvien asianomaisten osapuolten käyttöön antamalla näille pääsy ei-luottamuksellisiin asiakirjoihin. Tämä tietojen siirto on tarpeen ja laissa edellytetty asianomaisten osapuolten oikeusvaateiden puolustamiseksi. Kauppapolitiikkaan ja kaupan suojatoimiin liittyvistä komission tehtävistä vastaa ensisijaisesti kauppapolitiikan pääosasto, jonka organisaatioyksiköt toimivat rekisterinpitäjinä.
                  
               
                     (3)
                  
                  
                     Komission käsittelemät henkilötiedot ovat esimerkiksi tunnistetietoja, yhteystietoja, työhön tai ammattiin liittyviä tietoja tai tietoja, jotka liittyvät tutkimuksen aiheeseen. Henkilötiedot säilytetään suojatussa sähköisessä ympäristössä, joka estää lainvastaisen pääsyn tietoihin ja niiden lainvastaisen siirtämisen komission ulkopuolisille henkilöille. Tietyt henkilötiedot voidaan sisällyttää erilliseen sähköiseen ympäristöön, johon vain rajoitetulla määrällä tutkimuksen osapuolia on pääsy. Henkilötietoja säilytetään tutkimuksesta vastaavassa komission yksikössä tutkimuksen päättymiseen saakka. Hallinnollinen säilytysjakso on 5 vuotta, joka alkaa tutkinnan päättymisestä. Säilytysjakson päättyessä asiaa koskevat tiedot, myös henkilötiedot, siirretään komission arkistoon (6).
                  
               
                     (4)
                  
                  
                     Komissio on tehtäviään hoitaessaan velvollinen kunnioittamaan henkilötietojen käsittelyyn liittyviä luonnollisten henkilöiden oikeuksia, jotka tunnustetaan Euroopan unionin perusoikeuskirjan 8 artiklan 1 kohdassa ja perussopimuksen 16 artiklan 1 kohdassa, sekä asetuksessa (EU) 2018/1725 säädettyjä oikeuksia. Komission on myös noudatettava asetuksen (EU) 2016/1036 19 artiklassa, asetuksen (EU) 2016/1037 29 artiklassa, asetuksen (EU) 2015/478 8 artiklassa ja asetuksen (EU) 2015/755 5 artiklassa vahvistettuja tiukkoja luottamuksellisuutta koskevia sääntöjä.
                  
               
                     (5)
                  
                  
                     Tietyissä olosuhteissa on tarpeen sovittaa yhteen asetuksen (EU) 2018/1725 mukaiset rekisteröityjen oikeudet ja tutkimusten tehokkuuteen liittyvät edellytykset sekä muiden rekisteröityjen perusoikeuksien ja -vapauksien täysimääräinen kunnioittaminen. Tätä varten asetuksen (EU) 2018/1725 25 artiklan 1 kohdan c, g ja h alakohdassa annetaan komissiolle mahdollisuus rajoittaa kyseisen asetuksen 14–17, 19, 20 ja 35 artiklan soveltamista sekä 4 artiklan 1 kohdan a alakohdassa tarkoitettua läpinäkyvyyden periaatetta siltä osin kuin sen säännökset vastaavat 14–17, 19, 20 ja 35 artiklassa säädettyjä oikeuksia ja velvollisuuksia.
                  
               
                     (6)
                  
                  
                     Jotta voidaan varmistaa kaupan suojatoimiin liittyvien tutkimusten tehokkuus ja noudattaa samalla henkilötietojen suojaa koskevia normeja asetuksen (EU) 2018/1725, jolla korvattiin Euroopan parlamentin ja neuvoston asetus (EY) N:o 45/2001 (7), mukaisesti, on tarpeen hyväksyä sisäiset säännöt, joiden nojalla komissio voi rajoittaa rekisteröityjen oikeuksia asetuksen (EU) 2018/1725 25 artiklan 1 kohdan c, g ja h alakohdan mukaisesti.
                  
               
                     (7)
                  
                  
                     Sen vuoksi on aiheellista vahvistaa sisäiset säännöt kaikille käsittelytoimille, joita komissio toteuttaa kaupan suojatoimiin liittyviä tutkimuksia tehdessään. Sääntöjä olisi sovellettava käsittelytoimiin, joita toteutetaan ennen tutkimuksen aloittamista, tutkimuksen aikana sekä tutkimusten tuloksista johtuvien jatkotoimien seurannan aikana.
                  
               
                     (8)
                  
                  
                     Asetuksen (EU) 2018/1725 14, 15 ja 16 artiklan noudattamiseksi komission olisi verkkosivustollaan julkaistavilla tietosuojaselosteilla tiedotettava kaikille yksityishenkilöille läpinäkyvästi ja johdonmukaisesti henkilötietojen käsittelyä koskevista toimistaan ja yksityishenkilöiden oikeuksista. Tarvittaessa komission olisi otettava käyttöön lisäkeinoja sen varmistamiseksi, että rekisteröidyille ilmoitetaan tästä henkilökohtaisesti asianmukaisella tavalla.
                  
               
                     (9)
                  
                  
                     Asetuksen (EU) 2018/1725 25 artiklan perusteella komissio voi rajoittaa tietojen antamista rekisteröidyille ja rekisteröityjen muiden oikeuksien käyttöä omien kaupan suojatoimiin liittyvien tutkimustensa ja tutkimuksiinsa liittyvien muiden henkilöiden oikeuksien suojelemiseksi.
                  
               
                     (10)
                  
                  
                     Tehokkaan yhteistyön ylläpitämiseksi komission voi olla tarpeen rajoittaa rekisteröityjen oikeuksien soveltamista unionin muiden toimielinten, elinten ja laitosten tai jäsenvaltioiden toimivaltaisten viranomaisten käsittelytoimien suojaamiseksi. Tätä varten komission olisi kuultava näitä toimielimiä, elimiä, laitoksia ja viranomaisia rajoitusten asettamisen perusteista sekä rajoitusten tarpeellisuudesta ja oikeasuhteisuudesta.
                  
               
                     (11)
                  
                  
                     Komission saattaa olla tarpeen rajoittaa myös tietojen antamista rekisteröidyille ja rekisteröityjen muiden oikeuksien käyttöä, joka liittyy kolmansista maista tai kansainvälisiltä järjestöiltä saatuihin henkilötietoihin, jotta se kykenee täyttämään yhteistyövelvoitteensa kyseisten maiden tai järjestöjen kanssa ja näin turvaamaan unionin tärkeän yleisen edun mukaisen tavoitteen. Joissakin tapauksissa rekisteröityjen edut tai perusoikeudet saattavat kuitenkin painaa enemmän kuin kansainvälisen yhteistyön intressit.
                  
               
                     (12)
                  
                  
                     Komission olisi käsiteltävä kaikki rajoitukset läpinäkyvästi ja rekisteröitävä vastaavaan rekisteröintijärjestelmään kaikki tapaukset, joissa rajoituksia sovelletaan.
                  
               
                     (13)
                  
                  
                     Rekisterinpitäjät voivat asetuksen (EU) 2018/1725 25 artiklan 8 kohdan nojalla lykätä rajoituksen soveltamisen syitä koskevien tietojen ilmoittamista, jättää tiedot ilmoittamatta tai pidättäytyä antamasta näitä tietoja rekisteröidylle, jos se voisi jollakin tavoin vaarantaa rajoituksen tarkoituksen. Tämä koskee etenkin asetuksen (EU) 2018/1725 16 ja 35 artiklassa tarkoitettuja oikeuksia koskevia rajoituksia.
                  
               
                     (14)
                  
                  
                     Komission olisi tarkasteltava käyttöön otettuja rajoituksia säännöllisesti, jotta voidaan varmistaa, että asetuksen (EU) 2018/1725 16 ja 35 artiklassa tarkoitettuja rekisteröityjen oikeuksia rajoitetaan vain niin kauan kuin rajoitukset ovat välttämättömiä kaupan suojatoimiin liittyvien komission tutkimusten suorittamiselle.
                  
               
                     (15)
                  
                  
                     Jos rajoitetaan rekisteröityjen muita oikeuksia, rekisterinpitäjän olisi arvioitava tapauskohtaisesti, vaarantaisiko rajoituksesta ilmoittaminen sen tarkoituksen.
                  
               
                     (16)
                  
                  
                     Euroopan komission tietosuojavastaavan olisi tehtävä riippumaton arviointi rajoitusten soveltamisesta, jotta voidaan varmistaa tämän päätöksen noudattaminen.
                  
               
                     (17)
                  
                  
                     Asetuksella (EU) 2018/1725 korvataan asetus (EY) N:o 45/2001 ilman siirtymäaikaa siitä päivästä lähtien, jona se tulee voimaan. Asetuksessa (EY) N:o 45/2001 säädettiin mahdollisuudesta rajoittaa tiettyjä rekisteröityjen oikeuksia. Jotta ei vaarannettaisi kauppapolitiikkaa ja kaupan suojatoimiin liittyvien tutkimusten suorittamista, tätä päätöstä olisi sovellettava asetuksen (EU) 2018/1725 voimaantulopäivästä.
                  
               
                     (18)
                  
                  
                     Euroopan tietosuojavaltuutettu antoi lausunnon 30 päivänä marraskuuta 2018,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde ja soveltamisala
            
               1.   Tässä päätöksessä vahvistetaan säännöt, joita komission on noudatettava ilmoittaessaan rekisteröidyille, että heidän tietojaan käsitellään asetuksen (EU) 2018/1725 14, 15 ja 16 artiklan mukaisesti, kun komissio toteuttaa kauppapolitiikkaan ja kaupan suojatoimiin liittyviä tutkimuksia.
               Siinä vahvistetaan myös edellytykset, joiden täyttyessä komissio voi rajoittaa asetuksen (EU) 2018/1725 4, 14–17, 19, 20 ja 35 artiklan soveltamista mainitun asetuksen 25 artiklan 1 kohdan c, g ja h alakohdan mukaisesti.
            
            
               2.   Tätä päätöstä sovelletaan komission suorittamaan henkilötietojen käsittelyyn sellaista toimintaa varten tai sellaisen toiminnan yhteydessä, joka toteutetaan asetuksissa (EU) 2016/1036, (EU) 2016/1037, (EU) 2015/478 ja (EU) 2015/755 tarkoitettujen komission tehtävien hoitamiseksi.
            
            
               3.   Tätä päätöstä sovelletaan kaikkien komission yksiköiden suorittamaan henkilötietojen käsittelyyn siltä osin kuin ne käsittelevät henkilötietoja, jotka sisältyvät tietoihin, joita niiden on toimitettava komissiolle, tai henkilötietoja, joita komissio on jo käsitellyt tämän artiklan 2 kohdassa tarkoitettua toimintaa varten tai sen yhteydessä.
            
         
         
            2 artikla
            Sovellettavat poikkeukset ja rajoitukset
            
               1.   Komission on asetuksen (EU) 2018/1725 mukaisiin rekisteröityjen oikeuksiin liittyviä tehtäviään hoitaessaan harkittava, sovelletaanko jotakin mainitussa asetuksessa säädetyistä poikkeuksista.
            
            
               2.   Jollei tämän päätöksen 3–7 artiklasta muuta johdu, komissio voi rajoittaa asetuksen (EU) 2018/1725 14–17, 19, 20 ja 35 artiklan soveltamista sekä mainitun asetuksen 4 artiklan 1 kohdan a alakohdassa tarkoitettua läpinäkyvyyden periaatetta siltä osin kuin sen säännökset vastaavat mainitun asetuksen 14–17, 19, 20 ja 35 artiklassa säädettyjä oikeuksia ja velvollisuuksia, jos kyseisten oikeuksien ja velvollisuuksien toteuttaminen vaarantaisi komission kauppapolitiikkaan ja kaupan suojatoimiin liittyvien tutkimusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.
            
            
               3.   Jollei 3–7 artiklasta muuta johdu, komissio voi rajoittaa tämän artiklan 2 kohdassa tarkoitettuja oikeuksia ja velvollisuuksia siltä osin kuin on kyse henkilötiedoista, jotka on saatu unionin muilta toimielimiltä, elimiltä ja laitoksilta, jäsenvaltioiden tai kolmansien maiden toimivaltaisilta viranomaisilta tai kansainvälisiltä järjestöiltä, seuraavissa tilanteissa:
               
                           a)
                        
                        
                           unionin muut toimielimet, elimet ja laitokset voisivat rajoittaa kyseisten oikeuksien ja velvollisuuksien toteuttamista muiden asetuksen (EU) 2018/1725 25 artiklassa tarkoitettujen säädösten nojalla tai mainitun asetuksen IX luvun tai Euroopan parlamentin ja neuvoston asetuksen (EU) 2016/794 (8) tai neuvoston asetuksen (EU) 2017/1939 (9) mukaisesti;
                        
                     
                           b)
                        
                        
                           jäsenvaltioiden toimivaltaiset viranomaiset voisivat rajoittaa kyseisten oikeuksien ja velvollisuuksien toteuttamista Euroopan parlamentin ja neuvoston asetuksen (EU) 2016/679 (10) 23 artiklassa tarkoitettujen säädösten perusteella tai sellaisilla kansallisilla toimenpiteillä, joilla saatetaan Euroopan parlamentin ja neuvoston direktiivin (EU) 2016/680 (11) 13 artiklan 3 kohta, 15 artiklan 3 kohta tai 16 artiklan 3 kohta osaksi kansallista lainsäädäntöä;
                        
                     
                           c)
                        
                        
                           kyseisten oikeuksien tai velvollisuuksien toteuttaminen voisi vaarantaa komission yhteistyön kolmansien maiden tai kansainvälisten järjestöjen kanssa kaupan suojatoimiin liittyvien tutkimusten yhteydessä.
                        
                     Ennen kuin komissio soveltaa rajoituksia ensimmäisen alakohdan a ja b alakohdassa mainituissa tilanteissa, sen on kuultava asianomaisia unionin toimielimiä, elimiä ja laitoksia tai jäsenvaltioiden toimivaltaisia viranomaisia, paitsi jos komissiolle on selvää, että rajoituksen soveltamisesta säädetään jossakin näissä alakohdissa mainituista säädöksistä.
               Ensimmäisen alakohdan c alakohtaa ei sovelleta, jos komission intressi tehdä yhteistyötä kolmansien maiden tai kansainvälisten järjestöjen kanssa syrjäytyy rekisteröityjen intressien tai perusoikeuksien ja vapauksien vuoksi.
            
            
               4.   Tämän artiklan 1, 2 ja 3 kohdilla ei rajoiteta sellaisten muiden komission päätösten soveltamista, joissa säädetään sisäisistä säännöistä, jotka koskevat tietojen antamista rekisteröidyille sekä eräiden asetuksen (EU) 2018/1725 25 artiklassa ja komission työjärjestyksen 23 artiklassa tarkoitettujen oikeuksien rajoittamista.
            
         
         
            3 artikla
            Tiedon antaminen rekisteröidyille
            
               1.   Komission on julkaistava verkkosivustollaan tietosuojaselosteet, joilla tiedotetaan kaikille rekisteröidyille kaupan suojatoimiin liittyvistä komission toimista, joihin liittyy rekisteröityjen henkilötietojen käsittelyä. Tarvittaessa komission on varmistettava, että rekisteröidyille ilmoitetaan tästä henkilökohtaisesti asianmukaisella tavalla.
            
            
               2.   Jos komissio kokonaan tai osittain rajoittaa tiedon antamista rekisteröidyille, joiden tietoja käsitellään kauppapolitiikkaan tai kaupan suojatoimiin liittyvän tutkimuksen vuoksi, sen on kirjattava ja rekisteröitävä rajoituksen syyt 6 artiklan mukaisesti.
            
         
         
            4 artikla
            Rekisteröityjen oikeus saada pääsy tietoihin, oikeus saada tiedot poistetuksi ja oikeus saada käsittely rajoitetuksi
            
               1.   Kun komissio kokonaan tai osittain rajoittaa asetuksen (EU) 2018/1725 17 artiklassa tarkoitettua rekisteröityjen oikeutta päästä henkilötietoihin, 19 artiklassa tarkoitettua oikeutta saada tiedot poistetuksi tai 20 artiklassa tarkoitettua oikeutta rajoittaa tietojen käsittelyä, sen on tietoihin pääsyä, tietojen poistamista tai käsittelyn rajoittamista koskevaan asianomaisen rekisteröidyn pyyntöön antamassaan vastauksessa ilmoitettava sovelletusta rajoituksesta ja sen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               2.   Edellä 1 kohdassa tarkoitetun rajoituksen syitä koskevaa ilmoitusta voidaan lykätä, se voidaan jättää antamatta tai se voidaan evätä, jos se vaarantaisi rajoituksen tarkoituksen.
            
            
               3.   Komission on kirjattava rajoituksen syyt 6 artiklan mukaisesti.
            
            
               4.   Jos oikeutta päästä tietoihin rajoitetaan kokonaan tai osittain, rekisteröityjen on käytettävä oikeuttaan päästä tietoihin Euroopan tietosuojavaltuutetun välityksellä asetuksen (EU) 2018/1725 25 artiklan 6, 7 ja 8 kohdan mukaisesti.
            
         
         
            5 artikla
            Henkilötietojen tietoturvaloukkauksista ilmoittaminen rekisteröidyille
            Jos komissio rajoittaa asetuksen (EU) 2018/1725 35 artiklassa tarkoitettua henkilötietojen tietoturvaloukkauksesta ilmoittamista rekisteröidyille, sen on kirjattava ja rekisteröitävä rajoituksen syyt tämän päätöksen 6 artiklan mukaisesti.
         
         
            6 artikla
            Rajoitusten kirjaaminen ja rekisteröinti
            
               1.   Komissio on kirjattava tämän päätöksen nojalla mahdollisesti käyttöön otettujen rajoitusten syyt, mukaan lukien rajoituksen tarpeellisuuden ja oikeasuhteisuuden arviointi, ottaen huomioon asetuksen (EU) 2018/1725 25 artiklan 2 kohdan asiaa koskevat seikat.
               Kirjatuissa tiedoissa on tällöin ilmoitettava, miten oikeuksien käyttäminen vaarantaisi kauppapolitiikkaan tai kaupan suojatoimiin liittyvien tutkimusten tarkoituksen tai 2 artiklan 2 tai 3 kohdan nojalla sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.
            
            
               2.   Kirjatut tiedot ja tarvittaessa asiakirjat, joista perusteena olevat seikat tai oikeudelliset syyt käyvät ilmi, on rekisteröitävä. Ne on pyynnöstä annettava Euroopan tietosuojavaltuutetun käyttöön.
            
         
         
            7 artikla
            Rajoitusten kesto
            
               1.   Edellä 3, 4 ja 5 artiklassa tarkoitettuja rajoituksia sovelletaan niin kauan kuin niiden perusteet ovat voimassa.
            
            
               2.   Kun 3 tai 5 artiklassa mainitut rajoituksen syyt eivät ole enää voimassa, komission on poistettava rajoitus ja ilmoitettava rajoituksen pääasialliset syyt rekisteröidyille. Komission on samalla ilmoitettava rekisteröidyille mahdollisuudesta tehdä milloin tahansa kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               3.   Komission on tarkasteltava 3 ja 5 artiklassa mainittujen rajoitusten soveltamista uudelleen kuuden kuukauden välein niiden käyttöön ottamisesta sekä tutkimuksen päättämisen yhteydessä. Tämän jälkeen komission/rekisterinpitäjän on seurattava vuosittain, onko rajoitus tarpeen pitää voimassa.
            
         
         
            8 artikla
            Uudelleentarkastelu Euroopan komission tietosuojavastaavan pyynnöstä
            
               1.   Tietosuojavastaavalle on ilman aiheetonta viivytystä ilmoitettava aina, kun rekisteröityjen oikeuksia rajoitetaan tämän päätöksen mukaisesti. Tietosuojavastaavalle on pyynnöstä annettava pääsy kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja tai oikeudellisia seikkoja.
            
            
               2.   Tietosuojavastaava voi pyytää rajoituksen uudelleentarkastelua. Tietosuojavastaavalle on ilmoitettava pyydetyn uudelleentarkastelun tuloksista.
            
         
         
            9 artikla
            Voimaantulo
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 11 päivästä joulukuuta 2018.
         
         
            Tehty Brysselissä 14 päivänä joulukuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  Euroopan parlamentin ja neuvoston asetus (EU) 2015/478, annettu 11 päivänä maaliskuuta 2015, tuontiin sovellettavasta yhteisestä järjestelmästä (EUVL L 83, 27.3.2015, s. 16).
         
            (2)  Euroopan parlamentin ja neuvoston asetus (EU) 2015/755, annettu 29 päivänä huhtikuuta 2015, tiettyjen kolmansien maiden tuontiin sovellettavasta yhteisestä menettelystä (EUVL L 123, 19.5.2015, s. 33).
         
            (3)  Euroopan parlamentin ja neuvoston asetus (EU) 2016/1036, annettu 8 päivänä kesäkuuta 2016, polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta (EUVL L 176, 30.6.2016, s. 21).
         
            (4)  Euroopan parlamentin ja neuvoston asetus (EU) 2016/1037, annettu 8 päivänä kesäkuuta 2016, muista kuin Euroopan unionin jäsenvaltioista tapahtuvalta tuetulta tuonnilta suojautumisesta (EUVL L 176, 30.6.2016, s. 55).
         
            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (6)  Asiakirjojen säilytystä komissiossa säännellään yhteisellä säilytysluettelolla, joka on säilytysaikataulun muotoinen sääntelyasiakirja (viimeisin versio on SEC(2012)713), jossa on määritelty komission eri asiakirjatyyppien säilytysajat.
         
            (7)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).
         
            (8)  Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).
         
            (9)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
         
            (10)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (11)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).